รัฐบาลไทย-ข่าวทำเนียบรัฐบาล-​รมว.เฮ้ง รับลูกนายก ดีลเอกชนรายใหญ่พร้อมรับลูกจ้าง“ดารุมะ”
วันอังคารที่ 21 มิถุนายน 2565
​รมว.เฮ้ง รับลูกนายก ดีลเอกชนรายใหญ่พร้อมรับลูกจ้าง“ดารุมะ”
กระทรวงแรงงาน รุกหารือ 4 เอกชนรายใหญ่ ไมเนอร์ ไทยเบฟ เซ็นทรัล เอ็ม บี ซี แลนด์ เผยพร้อมใจช่วยเหลือ ลูกจ้างร้านซูชิ “ดารุมะ” เตรียมตําแหน่งงานในร้านอาหารและงานอื่น ๆ ร่วม 5 พันอัตรา
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ห่วงใยลูกจ้างบริษัท ดารุมะ ซูชิ จํากัด สั่งการกระทรวงแรงงานเร่งช่วยเหลือให้ลูกจ้างได้รับสิทธิประโยชน์ความคุ้มครองตามกฎหมาย และเร่งหาตําแหน่งงานที่มีความคล้ายคลึงรองรับโดยตนได้มอบหมายกรมการจัดหางานลงพื้นที่หารือร่วมกับสถานประกอบการภาคเอกชนที่มีศักยภาพในการจ้างงานจํานวนมาก อาทิ ไมเนอร์ เซ็นทรัล ไทยเบฟ และเอ็ม บี ซี แลนด์ โดยเน้นตําแหน่งงานที่ลูกจ้างร้านซูชิสามารถทํางานได้ เช่น เชฟอาหารญี่ปุ่น ผู้จัดการร้านอาหาร/ร้านค้า พนักงานร้านอาหาร แคชเชียร์ แม่บ้าน พนักงานพาร์ทไทม์ เป็นต้น
นายสุชาติ กล่าวว่า เบื้องต้นบริษัทเอกชนรายใหญ่ทั้ง 4 แห่ง ตอบรับและได้แจ้งตําแหน่งงานที่มีความต้องการทั้งสิ้น 4,524 อัตรา ดังนี้
1. บริษัท ไมเนอร์ อินเตอร์เนชั่นแนล จํากัด (มหาชน) มีตําแหน่งงานว่าง 2,000 อัตรา ได้แก่ พนักงานครัว 600 อัตรา พนักงานบริการ 900 อัตรา ผู้จัดการร้าน 100 อัตรา ผู้ช่วยผู้จัดการร้าน 200 อัตรา พนักงานขาย 100 อัตรา พนักงานประจําสํานักงานใหญ่ 100 อัตรา
2.บริษัท เซ็นทรัล รีเทล คอร์ปอเรชั่น จํากัด (มหาชน) มีตําแหน่งงานว่างกว่า 1,000 อัตรา ในตําแหน่งพนักงานหน้าร้านกว่า 500 อัตรา พนักงานออฟฟิศกว่า 150 อัตรา และพนักงานบริการร้านอาหารกว่า 100 อัตรา
3.บริษัท ไทยเบฟเวอเรจ จํากัด (มหาชน) มีตําแหน่งงานว่าง 200 อัตรา อาทิ ผู้จัดการร้านอาหาร ผู้จัดการร้านค้า หัวหน้าเชฟ เชฟอาหารญี่ปุ่น เชฟอาหารจีน เชฟเบเกอรี่ บาร์เทนเดอร์ แคชเชียร์ พนักงานบริการ เพื่อทํางานในร้านอาหารเครือไทยเบฟเวอเรจ
4.บริษัท เอ็ม บี ซี แลนด์ จํากัด ภายใต้การบริหารของ OR
ต้องการแรงงานเข้ามาทํางานในสถานประกอบการ จํานวน 1,324 อัตรา เพื่อทํางานในสถานีบริการน้ํามัน ปตท. สถานีบริการก๊าซ NGV. ร้านสะดวกซื้อ 7-Eleven ร้าน Cafe' Amazon ศูนย์บริการ FIT AUTO และร้าน Texas Chicken ในตําแหน่ง พนักงานบริการหน้าลาน (เติมน้ํามัน/ก๊าซ) พนักงานแคชเชียร์ แม่บ้าน ช่างยนต์ พนักงานประจําร้าน พนักงานพาร์ทไทม์ ผู้ช่วยผู้จัดการร้าน ผู้จัดการร้าน/ศูนย์บริการ เป็นต้น
ด้านนายไพโรจน์ โชติกเสถียร อธิบดีกรมการจัดหางาน กล่าวว่า วันนี้ผู้จัดการร้านดารุมะ ซูชิ ได้นําลูกจ้างจํานวน 50 คน มายื่นขอรับเงินประกันการว่างงานที่สํานักงานประกันสังคมกรุงเทพมหานครพื้นที่ 8 สํานักงานจัดหางานกรุงเทพมหานครพื้นที่ 3 จึงมาตั้งโต๊ะรับสมัครงาน เพื่อช่วยเหลือบรรเทาความเดือดร้อน ให้แก่ลูกจ้าง พร้อมแนะนําการใช้บริการสมัครงาน ผ่านเว็บไซต์ “ไทยมีงานทํา.doe.go.th” หรือแอปพลิเคชัน “ไทยมีงานทํา”เพื่อให้ลูกจ้างร้านซูชิทราบช่องทางการสมัครงานเพิ่มขึ้น สามารถเลือกสมัครงานทางออนไลน์ได้โดยไม่ต้องเดินทางซึ่งรวดเร็วและประหยัดค่าใช้จ่ายมากกว่า นอกจากนี้บนแพลตฟอร์ม “ไทยมีงานทํา” ยังให้บริการโดยไม่มีค่าใช้จ่าย สามารถค้นหาข้อมูลตําแหน่งงานที่เหมาะสมกับตัวเองมากที่สุด โดย Matching ตําแหน่งงานตามพื้นที่ และภูมิลําเนา รวมถึงจับคู่ตําแหน่งงานจากความรู้ ความสามารถ และทักษะที่มีอยู่
ทั้งนี้ ประชาชน คนหางานสามารถสอบถามรายละเอียดเพิ่มเติมได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร. 1694